《次韵子美寄》
宋代·李纲

结庐寂无车马喧，雀罗可设深扃门。北窗一枕半成梦，剥啄叩扃惊心魂。

故人见过适我愿，相与携手游山樊。春风桃李已零落，孟夏草木行滋繁。

下瓢共酌陆子井，策杖更步公垂园。山肴野蔌助清赏，此心非子将谁论。

人生聚散如露电，访旧叹息无多存。区区得失何足较，瑟僩但期终不谖。

嗟予夙昔志四海，远游欲学飞鸿轩。南征曾上帝子阁，暮雨朝云相吐吞。

西山积翠多爽气，大江萦练方东奔。十年回首如梦到，旧事今复闻公言。

迩来百念已灰冷，但愿痛饮穷朝昏。新交渐鲜俗缘久，省要更觉情怀敦。

山中蕙帐不落寞，无复怨鹤啼惊猿。平生有意师老氏，以退为进卑为尊。

致君泽物付公等，我乃送老溪前村。置之此事勿复道，且须吸尽黄金樽。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。